NEUVOSTON PÄÄTÖS (EU) 2021/1054,

annettu 21 päivänä kesäkuuta 2021,

kansainvälisen oliivineuvoston jäsenneuvostossa Euroopan unionin puolesta otettavasta kannasta oliiviöljyihin ja oliivin puristemassaöljyihin sovellettaviin kauppastandardeihin sekä kasviöljyjen stigmastadieenipitoisuuden määrittämistä koskevaan analyysimenetelmään

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,

ottaa huomioon Euroopan komission ehdotuksen,

sekä katsoo seuraavaa:

(1) Oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus, jäljempänä ’sopimus’, allekirjoitettiin unionin puolesta neuvoston päätöksen (EU) 2016/1892 (1) mukaisesti 18 päivänä marraskuuta 2016 Yhdistyneiden kansakuntien päämajassa New Yorkissa sillä varauksella, että sopimuksen tekeminen saatetaan päätökseen myöhemmin. Sopimus tuli sen 31 artiklan 2 kohdan mukaisesti väliaikaisesti voimaan 1 päivänä tammikuuta 2017.

(2) Sopimus tehtiin unionin puolesta 17 päivänä toukokuuta 2019 neuvoston päätöksellä (EU) 2019/848 (2).

(3) Sopimuksen 7 artiklan 1 kohdan nojalla kansainvälisen oliivineuvoston jäsenneuvosto, jäljempänä ’jäsenneuvosto’, hyväksyy päätöksiä, joilla muutetaan oliiviöljyihin ja oliivin puristemassaöljyihin sovellettavia kauppastandardeja.

(4) Jäsenneuvoston on määrä hyväksyä 28 ja 30 päivän kesäkuuta 2021 välisenä aikana pidettävässä 113. kokouksessaan päätöksiä, joilla muutetaan oliiviöljyihin ja oliivin puristemassaöljyihin sovellettavia kauppastandardeja, jäljempänä ’muutospäätökset’.

(5) On aiheellista määrittää kanta, joka otetaan unionin puolesta jäsenneuvostossa, koska hyväksyttävillä muutospäätöksillä on oikeusvaikutuksia unioniin muiden kansainvälisen oliivineuvoston jäsenten kanssa käytävän kansainvälisen kaupan osalta ja ne voivat vaikuttaa ratkaisevasti unionin oikeuden sisältöön, erityisesti niiden oliiviöljyn kaupan pitämistä koskevien vaatimusten osalta, jotka komissio on vahvistanut Euroopan parlamentin ja neuvoston asetuksen (EU) N:o 1308/2013 (3) 75 artiklan mukaisesti.

(6) Jäsenneuvostossa hyväksyttävillä muutospäätöksillä muutetaan joidenkin oliiviöljyjä ja oliivin puristemassaöljyjä koskevien kemiallisten parametrien raja-arvoja sekä yhtä analyysimenetelmää. Raja-arvojen muutoksilla tarkoitetaan α-tokoferolin raja-arvon korvaamista puhdistetuissa öljyissä viittauksella hyviin tuotantokäytänteisiin, oliiviöljyjen ja oliivin puristemassaöljyjen öljyhapon ja palmitiinihapon raja-arvon vahvistamista sekä erytrodiolin enimmäismäärän vahvistamista puhdistetuissa öljyissä. Kyseinen analyysimenetelmä koskee kasviöljyjen stigmastadieenipitoisuuden määrittämistä. Komission ja jäsenvaltioiden oliiviöljyalan tieteelliset ja tekniset asiantuntijat ovat keskustelleet muutospäätöksistä perusteellisesti. Muutospäätökset edistävät oliiviöljyalan standardien kansainvälistä yhdenmukaistamista ja vahvistavat kehyksen, joka takaa tasapuolisen kilpailun oliiviöljyalan tuotteiden kaupassa. Muutospäätöksiä olisi sen vuoksi puollettava.

(7) Jos muutospäätösten hyväksymistä jäsenneuvoston 113. kokouksen aikana lykätään sen vuoksi, että jotkin jäsenet eivät pysty antamaan hyväksyntäänsä, muutospäätösten hyväksymistä puoltava kanta olisi otettava unionin puolesta jäsenneuvoston mahdollisessa kirjeenvaihdolla tapahtuvassa päätöksentekomenettelyssä sopimuksen 10 artiklan 6 kohdan nojalla. Kirjeenvaihdolla tapahtuva päätöksentekomenettely olisi aloitettava ennen marraskuussa 2021 pidettävää seuraavaa jäsenneuvoston säännöllistä kokousta.

(8) Unionin edustajien jäsenneuvostossa olisi voitava pyytää muutospäätösten hyväksymisen lykkäämistä myöhempään kokoukseen unionin etujen säilyttämiseksi, jos on todennäköistä, että unionin puolesta otettavaan kantaan vaikuttavat ennen 113. kokousta tai sen aikana esitettävät uudet tieteelliset tai tekniset tiedot,

ON HYVÄKSYNYT TÄMÄN PÄÄTÖKSEN:

1 artikla Jäsenneuvoston 28 ja 30 päivän kesäkuuta 2021 välisenä aikana pidettävässä 113. kokouksessa tai jäsenneuvoston kirjeenvaihdolla tapahtuvassa päätöksentekomenettelyssä, joka on aloitettava ennen marraskuussa 2021 pidettävää jäsenneuvoston seuraavaa säännöllistä kokousta, unionin puolesta otettava kanta oliiviöljyihin ja oliivin puristemassaöljyihin sovellettaviin kauppastandardeihin on puoltaa oliiviöljyihin ja oliivin puristemassaöljyihin sovellettavien kauppastandardien ja kasviöljyjen stigmastadieenipitoisuuden määrittämistä koskevan analyysimenetelmän muuttamista koskevien päätösten (4) hyväksymistä jäsenneuvostossa.

2 artikla Jos on todennäköistä, että 1 artiklassa tarkoitettuun kantaan vaikuttavat ennen jäsenneuvoston 113. kokousta esitetyt tai sen aikana esitettävät uudet tieteelliset tai tekniset tiedot, unionin on pyydettävä, että oliiviöljyihin ja oliivin puristemassaöljyihin sovellettavien kauppastandardien tai menetelmien muuttamista koskevien päätösten hyväksymistä jäsenneuvostossa lykätään, kunnes unionin kanta on määritetty kyseisten uusien tietojen pohjalta.

3 artikla Tämä päätös tulee voimaan päivänä, jona se hyväksytään.

Tehty Luxemburgissa 21 päivänä kesäkuuta 2021. Neuvoston puolesta Puheenjohtaja J. BORRELL FONTELLES

(1) Neuvoston päätös (EU) 2016/1892, annettu 10 päivänä lokakuuta 2016, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta (EUVL L 293, 28.10.2016, s. 2).

(2) Neuvoston päätös (EU) 2019/848, annettu 17 päivänä toukokuuta 2019, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen tekemisestä Euroopan unionin puolesta (EUVL L 139, 27.5.2019, s. 1).

(3) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).

(4) Ks. asiakirja st 8638/21 osoitteessa http://register.consilium.europa.eu.